钦定古今图书集成/方舆汇编/边裔典/第055卷 > 后汉
## 钦定古今图书集成/方舆汇编/边裔典/第055卷 > 后汉

### 明帝永平十六年以班超为军司马使西域于阗王广德降

按：《后汉书明帝本纪》，不载。按《西域传》：“于寘”〈寘同阗〉国，
居西城，去长史所居五千三百里，去洛阳万一千七
百里。领户三万二千，口八万三千，胜兵三万馀人。建
武末，莎车王贤强盛，攻并于寘，徙其王俞林为骊归
王。明帝永平中，于寘将休莫霸反莎车，自立为于寘
王。休莫霸死，兄子广德立，遂灭莎车，其国转盛，从《精
绝》西北至疏勒，十三国皆服从，而鄯善王亦始强盛。
自是南道自葱岭以东，唯此二国为大。按《班超传》，
“永平十六年，奉车都尉窦固出击匈奴，以班超为假
司马，与从事郭恂俱使西域。鄯善王纳子为质。固具
上超功，并求更选使使西域。诏以超为军司马，令遂
前功。”是时于寘王广德新攻破莎车，遂雄张南道，而
匈奴遣使监护其国。超既西，先至于寘，广德礼意甚
疏，且其俗信巫，巫言：“神怒，何故欲向汉？汉使有䯄马，
急求取以祠我。”广德乃遣使就超请马。超密知其状，
报许之，而令巫自来取马。有顷巫至，超即斩其首以
送广德，因辞让之。广德素闻超在鄯善诛灭虏使，大
惶恐，即攻杀匈奴使者而降超。超重赐其王以下，因
镇抚焉。

### 顺帝永建六年秋九月于寘王遣侍子贡献

按《后汉书顺帝本纪》云云。按《西域传》：“永建四年，于
寘王放前杀拘弥王兴，自立其子为拘弥王，而遣使
者贡献于汉。敦煌太守徐由上求讨之，帝赦于寘罪，
令归拘弥国，放前不肯。六年，放前遣侍子诣阙贡献。”

### 桓帝元嘉二年春正月西域长史王敬为于寘国所杀

按《后汉书。桓帝本纪》云云。按《西域传》：元嘉元年，长
史赵评在于寘病痈死，评子迎丧，道经拘弥。拘弥王
成国与于寘王建素有隙，乃语评子云：“于寘令胡医
持毒药著创中，故致死耳。”评子信之，还入塞，以告敦
煌太守马达。明年以王敬代为长史。达令敬隐核其
事。敬先过拘弥成国，复说云：“于寘国人欲以我为王，
今可因此罪诛建，于寘必服矣。”敬贪立功名，且受成
国之说，前到于寘，设供具，请建而阴图之。或以敬谋
告建，建不信曰：“我无罪，王长史何为欲杀我？”旦日，建
从官属数十人诣敬，坐定，建起行酒，敬叱左右执之，
吏士并无杀建意，官属悉得突走。时成国主簿秦牧
随敬在会，持刀出曰：“大事已定，何为复”疑？即前斩建
于寘侯，将输僰等遂会兵攻敬。敬持建头上楼，宣告
曰：“天子使我诛建耳于寘侯将”遂焚营舍，烧杀吏士上楼斩敬，悬首于市。输僰欲自立为王，国人杀之，而
立建子安国焉。马达闻之，欲将诸郡兵出塞击于寘，
桓帝不听，征达还，而以宋亮代为敦煌太守。亮到，开
募于寘，令自斩输僰。时输僰死已经月，乃断死人头
送敦煌，而不言其状。亮后知其诈，而竟不能出兵。于
寘恃此遂骄。

### 献帝建安七年于阗国献驯象

按：《后汉书献帝本纪》云云。

### 延康元年二月于阗王遣使奉献

按《后汉书献帝本纪》。不载按《魏志文帝本纪》云云。